**Noslēgusies kampaņa bērnu un pusaudžu iekšējo resursu atpazīšanai**

Valsts bērnu tiesību aizsardzības inspekcijas (VBTAI) Bērnu un pusaudžu uzticības tālrunis "116111" līdz 28.martam īstenoja kampaņu **"Atpazīsti savu spēku",** kas vērsta uz **bērnu un pusaudžu iekšējo resursu atpazīšanu**, informēja VBTAI Administratīvās nodaļas vadītāja vietnieks Taivo Trams.

VBTAi atzīmē, ka ik dienu bērni un pusaudži dalās ar savām grūtībām, un bieži sacītajā saklausāma sajūta, ka **pazudusi iekšējā pārliecība par sevi, par savām labajām īpašībām un talantiem.** Šādos gadījumos bērns vai pusaudzis jūtas izmisis un bezspēcīgs risināt grūtības, jo šķiet, ka nav nekā laba, pie kā pieturēties.

Inspekcijas skatījumā, dažkārt arī apkārtējie pieaugušie**, vēlot labu, izvēlas pārmest un norādīt uz kļūdām, aizmirstot, cik liela ir viņu loma bērna pašvērtējuma veidošanā.** Var šķist, ka kritika ir ļoti labs rīks, jo ar to var palīdzēt bērnam mācīties un pilnveidot izpratni, bet, ja bērns bieži saņem pārmetumus, nekonstruktīvu kritiku, un reti - uzslavas, pozitīvu pastiprinājumu un novērtējumu, viņš pats sevi var sākt iekšēji kritizēt, apšaubīt savas spējas un justies nepietiekami labs.

Lai palīdzētu bērniem, pusaudžiem un arī vecākiem izzināt atvašu iekšējo spēku, kampaņas laikā tiks **publicēti vairāki materiāli**, kuros apkopotas metodes **sava iekšējā spēka atpazīšanai, kā arī apzinātības un līdzjūtības pret sevi trenēšanai, kas ir būtiski faktori arī satraukuma mazināšanai.**

VBTAI Ģimeņu ar bērniem atbalsta departamenta direktore Anda Sauļūna norādīja, ka nereti bērni un pusaudži nemaz neapzinās, cik viņi ir spējīgi un cik daudz labā viņos slēpjas, tādēļ ar šo kampaņu VBTAI vēlas uzsvērt, atgādināt un izcelt to, cik daudz spēka, gaišuma, izdomas un resursu viņos mīt.

"Ar kampaņas palīdzību gribam atgādināt un uzsvērt - dienas mēdz būt labākas un smagākas, bet, atpazīstot savas emocijas, iekšējos resursus un ieraugot savu iekšējo spēku, grūtības ir iespējams risināt.

Links uz kampaņas materiāliem <https://www.bti.gov.lv/lv/media/1874/download?attachment>

**Izstrādāti mācību materiāli skolēniem par labbūtību**

Nodibinājums "Iespējamā misija" sadarbībā ar uzņēmumu "Gravity Team" un labbūtības ekspertiem izstrādājis vairākus izglītojošus mācību materiālus skolēniem par labbūtību, informēja "Iespējamās misijas" komunikācijas vadītāja Justīne Plūmiņa-Margeviča.

Tematiskajā sērijā "Labbūtība" izstrādāti materiāli par četrām tēmām "Dzīvot veselīgi un baudpilni", "Apzināta kustība un labsajūta", "Komunikācija un attiecību veidošana" un "Kā izvirzīt un sasniegt personīgos mērķus?". Mācību materiālus iespējams iegūt "Iespējamā misija" skolu programmas "Dzīvei gatavs" interneta platformā.

<https://www.iespejamamisija.lv/jaunumi/labbutiba>

Visos mācību materiālos ir ietverti stundu plāni, teorētiskais materiāls, kā arī izglītojošs video materiāls un ierosmes praktiskām aktivitātēm, ko skolotāji var izmantot darbā ar skolēniem. Mācību materiālu izstrādē piedalījušies vairāki dažādu jomu eksperti, kuri snieguši praktisku informāciju un padomus labbūtības veicināšanai ikdienā, piemēram, veselīgas kustības trenere, uztura speciāliste, reproduktīvās veselības speciālisti un citi.

Izglītojošā materiālā "Apzināta kustība un labsajūta" skolēni var uzzināt, kā trenēt apzinātību, lai katrs spētu izjust savu ķermeni, kā būt vērīgiem pret apkārt notiekošo un spēt pilnvērtīgi nodarboties ar sportiskām aktivitātēm. Lekcijas laikā lektore stāsta par cilvēka attiecībām ar savu ķermeni un to, cik grūti to dažreiz ir pieņemt, kā arī sniedz praktiskus padomus, lai savā ikdienā ieviestu vienkāršu un veselīgu kustību.

Materiālā ir sagatavots gan lekcijas video, gan arī kustību uzdevumu video, lai skolēni ne tikai iepazītos un izprastu jēdzienus par apzinātu kustību, diskutētu par attiecību veidošanu ar savu ķermeni, bet arī uzzinātu par vienkāršiem ikdienas izkustēšanās veidiem un izmēģinātu tos praksē.

**Saeimas Izglītības komisija aicina IZM rūpīgi izvērtēt projekta "Skola2030" rezultātus**

Izglītības un zinātnes ministrijai ir rūpīgi jāizvērtē projekta "Skola2030" rezultāti, lai nākotnē izvairītos no tām problēmām, ar kurām pašlaik saskaras izglītības darbinieki, Saeimas Izglītības, kultūras un zinātnes komisijas sēdē uzsvēra komisijas priekšsēdētāja Agita Zariņa-Stūre (JV).

Viņa akcentēja, ka projekta "Skola2030" beigu fāzē būtu svarīgi izvērtēt, kas tā ieviešanā ir izdevies, un kas nav,  un no kādām kļūmēm nākotnē vajadzētu izvairīties, ieviešot valsts aizsardzības mācību, kā arī otro Eiropas Savienības oficiālo svešvalodu.

Komisijas priekšsēdētāja atzina, ka no skolām aiziet pedagogi, kuri nesaprot, ko un kā darīt ar jauno standartu, viņi ir pārguruši no nemitīgajām pārmaiņām. "Skolās paliek pedagogi, kuri ir gatavi mesties iekšā jaunos izaicinājumos, eksperimentēt, taču viņu skaits ir salīdzinoši neliels," norādīja Zariņa-Stūre.

"Mēs daudz runājam par kvalitatīvu izglītību, taču tās pamats ir kvalitatīvs izglītības saturs," uzsvēra komisijas priekšsēdētāja.

Komisijas sēdē Valsts izglītības satura centrs (VISC) vadītāja Liene Voroņenko iepazīstināja ar paveikto mācību materiālu izstrādē. Vissliktākā situācija patlaban ir latviešu valodā un matemātikā, jo šajos mācību priekšmetos ir vislielākais mācību stundu skaits. Līdz jaunā mācību gada sākumam šajos mācību priekšmetos nevarēs nodrošināt mācību materiālus.

Tāpat tapšanas procesā ir mācību materiāli ķīmijā un bioloģijā.

Voroņenko informēja arī par digitālajiem risinājumiem, ko jau patlaban var izmantot skolotāji, piemēram, mācību plānošanas e-vidi "Mape", kuras pilnveidotajā versijā apvienos vairākus skolotājam skolas vadībai noderīgus rīkus - mācību resursu krātuvi, mācību priekšmetu tematisko plānu veidošanas rīku un atbalsta materiālus.

<https://mape.skola2030.lv/?page=1&view=materials&style=list&sort=newest_desc&search=&free=false>

Lai skolotājiem būtu vieglāk orientēties pieejamo materiālu klāstā, pašlaik vietnē "mape.gov.lv" <https://mape.gov.lv/> tiek publicētas ceļa kartes visos mācību priekšmetos, kur pret temata sasniedzamajiem rezultātiem apkopoti daudzveidīgi materiāli. Daļa jau ir publicēta, daļa - tiek maketēta. Ceļa kartes 9.klasei un vidusskolai tiks publicētas "Mapē" līdz 31.martam, solīja Voroņenko. "Mapei" ir 37 000 aktīvo lietotāju.

Bezmaksas platforma "skolo.lv" <https://skolo.lv/> ir piemērota skolotāja un skolēna ikdienas darbam skolā, mācību plānošanai un vadīšanai - kā klātienē, tā attālināti un īstenojot kombinētas mācības. Līgumus par platformas lietošanu noslēgušas 633 skolas.

Izglītojošajā vietnē "Tavaklase.lv" <https://www.tavaklase.lv/> ir ievietoti 2570 mācību video pamatpriekšmetos pamatizglītībā un pamatkursos vidējās izglītības pakāpē, tostarp mazākumtautības valodu apguvei. Šo vietni dienā apmeklē 8000 -9000 lietotāju.

Komisijas sēdē deputāts Jurģis Klotiņš (NA) uzstāja uz vēstures kā atsevišķa mācību priekšmeta mācīšanu vidusskolā. "Skola2030" mācību satura izstrādes vadītājs Pāvels Pestovs norādīja, ka pamatizglītībā, kas ir obligāta, vēsture tiek mācīta kā atsevišķs mācību priekšmets, savukārt vidējas izglītības standartā jau pašlaik ir paredzēta iespēja vēsturi izdalīt atsevišķi vai arī integrēt sociālo zinātņu kursā.

Tāpat izskanēja arī deputātu iebildumi pret kārtību, ka pēc latviešu valodas eksāmena nokārtošanas optimālajā līmenī 11.klasē, skolēniem 12.klasē nav nevienas latviešu valodas mācību stundas, kā rezultātā skolēniem pasliktinās rakstītprasme. Siguldas Valsts ģimnāzijas direktors Rūdolfs Kalvāns norādīja, ka viņa vadītajā skolā latviešu valoda tiek mācīta visus trīs gadus.

Tāpat izglītības darbinieki vērsa komisijas uzmanību uz to, ka valsts budžeta finansējums mācību līdzekļiem ir nepietiekams.

Arī izglītības un zinātnes ministre Anda Čakša (JV) par lielāko problēmu, ieviešot jauno mācību saturu, ir atzinusi mācību materiālu nepieejamību, kā rezultātā skolotājiem ir pārslodze.